Timbroù Katar

Betek 1915 e oa Katar ul lodenn eus an Impalaeriezh Otoman, daoust ma oa renet ar vro war ar bemdez gant un emir eus an tiegezh Al Thani. Dont a reas da vezañ ur “vro warerezet” gant ar Rouantelezh-Unanet e 1916, ar pezh a c’hoarvezas gant un toullad stadoù bihan arabek e pleg-mor Persia d’ar c’houlz-se. Breizh-Veur a asantas merañ ur servij post er vro.

Betek 1950 e voe fiziet servij ar Postoù e Melestradurezh Indez (Breizh-Veur) e Bahrein.  D'an 18 a viz Mae 1950 e voe krouet ur velestradurezh-post saoz e Doha, dre ma oa bet embannet dizalc’hidigezh India e 1947, ha gwerzhet e veze ennañ timbroù Arabia ar Reter ha Masqat. Evit ar wech kentañ e veze kachedet al lizhiri eno, ket mui e Bahrein.

E kreiz ar bloaz 1957 eo e voe lakaet e gwerzh timbroù saoz dreistmoullet gant QATAR, en o zouez ar rummad Welding gant fas Elesbed II ha timbroù-lidañ o lakaat war-wel kastell Carrickfergus (2s 6d), kastell Caernarfon e Kembre (5s) ha hini Dinedin (10s). Ouzhpennet e oa bet ar priz e moneiz Indez : etre 1 naya paisa (1np) ha 10 roupi indian (10r). Moneiz Katar d'ar mare-se a oa 100 naye paise = 1 roupi. Diwezhatoc'h (e 1957) e voe embannet tri zimbr eus an heuliad British Scouting Jubilee, hag e 1960 timbroù eus ar rummad Wilding gant ur filigran disheñvel.


Met tamm ha tamm e zilesas melestradurezh ar Rouantelezh-Unanet he flas da hini Katar. Krouet e voe melestradurezh ar postoù e Katar d'an 23 a viz Mae 1963. Emezelañ a reas da Unvaniezh Postoù ar Bed e miz Genver 1969.

E miz Gwengolo 1961 e voe embannet timbroù kentañ Katar : skeudennoù eus buhez ar vro (ur voskeen, ur vag dre lien, un derrick...) ha poltred an emir Hamad Bin Ali Al-Thani (1922-1977) e-barzh un ovalenn.
E 1966 e voe kemmet ar moneiz er rouantelezh dre implij an dirham hag ar riyal e lec’h ar roupi.

 Katar dizalc'h (1971) 

Derc’hel a reas Katar ul liamm gant ar Rouantelezh-Unanet betek an 3 a viz Kerzu 1971, pa zeuas da vezañ ur Stad dizalc'h. Merkañ e voe an darvoud gant ur rummad pevar timbr. Pep bloaz e vez lakaet er-maez un toullad timbroù evit lidañ deiz-ha-bloaz an degouezh a-bouez-se evit ar vro.


Tapet e voe melestradurezh Katar gant ar pleg-fall embann kalz kalz timbroù etre 1966 ha 1972, evit pourvezañ marc’had an dastumerien. Un tamm furoc’h eo ar velestradurezh abaoe ar bloavezhioù 1970. Poltred an emired (Khalifa Bin Hamad Al-Thani, Tamim bin Hamad Al Thani a vez skeudennet alies war an timbroù, ar re voutin da gentañ. Un darn mat eus an timbroù zo gouestlet d’an degouezhoù etrebroadel, da deiz-ha-bloaz ur frammadur pe un darvoud bennak, d’an natur (loened, plantennoù..).

Pennadoù kar
Timbroù Indez Breizh-Veur

 Liamm diavaez 
 Lec’hienn evit dastumerien timbroù Katar

Rummad:Katar
Katar, Timbroù